CELEX: 32011D1015(01)
Language: hu
Date: 2011-10-14 00:00:00
Title: A Bizottság határozata ( 2011. október 14. ) a Nemzeti Szénipari Szakértők Csoportja (NCE) létrehozásáról

15.10.2011   
            
            
               HU
            
            
               Az Európai Unió Hivatalos Lapja
            
            
               C 304/3
            
         A BIZOTTSÁG HATÁROZATA
   (2011. október 14.)
   a Nemzeti Szénipari Szakértők Csoportja (NCE) létrehozásáról
   2011/C 304/03
   AZ EURÓPAI BIZOTTSÁG,
   tekintettel az Európai Unió működéséről szóló szerződésre (EUMSZ),
   mivel:
   
               (1)
            
            
               Az EUMSZ 194. cikke szerint az Unió energiapolitikájának célja – a tagállamok közötti szolidaritás szellemében – az energiapiac működésének biztosítása és az energiaellátás biztonságának garantálása az Unión belül.
            
         
               (2)
            
            
               Az „Energia 2020: A versenyképes, fenntartható és biztonságos energiaellátás és -felhasználás stratégiája” című, 2010. november 10-én kelt bizottsági közlemény (1), miközben rámutat arra, hogy a tagállamoknak fokozatosan fel kell hagyniuk a környezeti szempontból káros tevékenységek támogatásával, elismeri, hogy az európai vállalkozások és fogyasztók energiával való biztonságos, biztos, fenntartható és versenypiaci áron történő ellátása szempontjából lehetőségek rejlenek az EU belső fosszilis tüzelőanyag-forrásainak további térnyerésében.
            
         
               (3)
            
            
               A 2010/787/EU tanácsi határozat értelmében 2018. december 31-ig meg kell szüntetni a versenyképtelen szénbányákra alapozott széntermelés támogatását.
            
         
               (4)
            
            
               A szénnek az európai energiaellátáson belüli részesedésére való tekintettel indokolt felállítani egy olyan szakértői csoportot, amely segíti a Bizottságot a szénpiacok figyelemmel kísérésében, és lehetővé teszi a tagállamok és az EU közötti folyamatos információcserét.
            
         
               (5)
            
            
               A harmadik országokból származó feketekőszén-behozatal közösségi ellenőrzéséről szóló, 2003. február 27-i 405/2003/EK tanácsi rendelet (2) 8. cikke alapján Nemzeti Szénipari Szakértők (National Coal Experts – NCE) elnevezéssel egy szénipari szakértői csoport 2003-tól 2010-ig rendszeresen üléseket tartott.
            
         
               (6)
            
            
               A 405/2003/EK rendelet 2010. december 31-én hatályát vesztette, helyébe új jogi aktus nem lépett.
            
         
               (7)
            
            
               A 405/2003/EK rendelet alapján felállított NCE keretében végzett eredményes együttműködés folytatása érdekében indokolt az új szénipari szakértői csoportot a régi elnevezés megtartásával létrehozni.
            
         
               (8)
            
            
               Az NCE-nek továbbra is elő kell segítenie a szénnel összefüggő energiapolitikai kérdésekért felelős tagállami hatóságok és a Bizottság között a szén értékláncának összes aspektusára kiterjedően folyó együttműködést és konzultációkat, működésének azonban nem szabad átfedésben lennie a Bizottság többi témaspecifikus konzultatív csoportjának munkájával.
            
         
               (9)
            
            
               Az NCE-nek ezen túlmenően – az érdekeltekkel az energiaügy területén folytatott szélesebb körű párbeszéddel összefüggésben, a versenyjog és az állami támogatások területén az EUMSZ 101–109. cikkében meghatározott szabályok és a 2010/787/EU tanácsi határozat maradéktalan tiszteletben tartásával – elő kell segítenie a széntermelés és a szénfelhasználás területén helyesnek tartott gyakorlati módszerek cseréjét, ilyen irányú tevékenységének azonban nem szabad átfedésben lennie a már létező szakértői és egyéb csoportok munkájával, ideértve a jogalkotási aktusok útján létrehozott ilyen jellegű csoportokat is.
            
         
               (10)
            
            
               Az NCE-t a szénnel összefüggő energiapolitikai kérdésekért felelős tagállami hatóságok képviselőinek kell alkotnia. Képviselőiket az érintett hatóságoknak maguknak kell kijelölniük.
            
         
               (11)
            
            
               Elsősorban a helyes gyakorlati megoldások cseréjével összefüggésben és az érintett tagállami műszaki és szabályozó hatóságok részvételének biztosítása érdekében szükség szerint lehetőséget kell biztosítani arra, hogy az NCE-n kívüli szakértők – beleértve az említett hatóságok képviselőit is – eseti alapon részt vegyenek az NCE ülésein.
            
         
               (12)
            
            
               Meg kell határozni az információk másnak való átadása tekintetében az NCE tagjaira és képviselőikre irányadó szabályokat.
            
         
               (13)
            
            
               Az NCE tagjaival kapcsolatos személyes adatokat a személyes adatok közösségi intézmények és szervek által történő feldolgozása tekintetében az egyének védelméről, valamint az ilyen adatok szabad áramlásáról szóló, 2000. december 18-i 45/2001/EK európai parlamenti és tanácsi rendeletnek (3) megfelelően kell feldolgozni,
            
         A KÖVETKEZŐKÉPPEN HATÁROZOTT:
   1. cikk
   Tárgy
   Létrejön a Nemzeti Szénipari Szakértők Csoportja (National Coal Experts Group, a továbbiakban: NCE).
   2. cikk
   Feladatok
   Az NCE feladatai a következők:
   
               a)
            
            
               segítséget nyújt a Bizottságnak a szénpiacok alakulásának figyelemmel kísérésében;
            
         
               b)
            
            
               együttműködést alakít ki és gondoskodik a rendszeres egyeztetésekről a szénnel összefüggő energiapolitikai kérdésekért felelős tagállami hatóságok és a Bizottság között a szén értékláncának különböző aspektusaihoz kapcsolódó kérdésekben, beleértve a bányabezárásokat is;
            
         
               c)
            
            
               elősegíti a széntermelés és a szénfelhasználás területén rendelkezésre álló tapasztalatok és helyes gyakorlati megoldások cseréjét.
            
         3. cikk
   Konzultáció
   A Bizottság a szén értékláncának bármely aspektusával kapcsolatos bármely kérdésben konzultálhat az NCE-vel.
   4. cikk
   Tagság, a tagok kinevezése
   (1)   Az NCE-t a szénnel összefüggő energiapolitikai kérdésekért felelős tagállami hatóságok képviselői alkotják.
   (2)   Képviselőiket a tagállami hatóságok maguk jelölik ki.
   (3)   A tagállami hatóságok nevének jegyzékét a bizottsági szakértői csoportok és más hasonló testületek nyilvántartásában (a továbbiakban: Nyilvántartás) közzé kell tenni.
   5. cikk
   Működés
   (1)   Az NCE elnöke a Bizottság képviselője.
   (2)   Az NCE a Bizottság szolgálatainak egyetértésével az általa elfogadott feladatmeghatározás alapján egyes konkrét kérdések tanulmányozására – különösen a helyes gyakorlati megoldások cseréje területén – alcsoportokat hozhat létre. Amint megbízatásukat teljesítették, az alcsoportokat fel kell oszlatni.
   (3)   A Bizottság képviselője az NCE vagy bármely alcsoport munkájában való részvételre eseti alapon olyan külső szakértőket is felkérhet, akik egy adott napirendi kérdésben különös jártassággal rendelkeznek. A Bizottság képviselője emellett megfigyelői státust adhat magánszemélyeknek, a szakértői csoportokra vonatkozó horizontális szabályok 8. szabályának 3. pontja szerinti szervezeteknek, valamint tagjelölt országoknak.
   (4)   A szakértői csoport tagjai és képviselőik, valamint a felkért szakértők és a megfigyelők kötelesek teljesíteni a Szerződésekben és az azok végrehajtási szabályaiban meghatározott szakmai titoktartási kötelezettségeket, valamint a Bizottság eljárási szabályzatában (4) meghatározott, az EU-minősített adatok védelme területén a Bizottságra irányadó biztonsági szabályokat. E kötelezettségek teljesítésének elmulasztása esetén a Bizottság meghozhat minden szükséges intézkedést.
   (5)   A szakértői csoportok és az alcsoportok a Bizottság helyiségeiben üléseznek. A titkársági feladatokat a Bizottság látja el. Az NCE és alcsoportjai ülésein részt vehetnek a Bizottság más olyan tisztviselői is, akik érdeklődnek az ülésen tárgyalt kérdések iránt.
   (6)   Az NCE a szakértői csoportokra vonatkozó egységes eljárási szabályzat alapján saját eljárási szabályzatot jogosult elfogadni.
   (7)   A Bizottság az NCE tevékenységére vonatkozó lényeges információkat a Nyilvántartásban való elhelyezés útján vagy a Nyilvántartásból az erre a célra szánt internetes oldalakra mutató hivatkozás formájában közzéteszi.
   6. cikk
   Az ülések költségei
   (1)   A NCE és az alcsoportok munkájában részt vevő személyek szolgálataikért nem részesülnek díjazásban.
   (2)   Az NCE és az alcsoportok munkájában részt vevő személyek utazási és tartózkodási költségeit a Bizottság saját hatályos belső szabályaival összhangban megtéríti.
   (3)   A költségeket az éves forrásfelosztási eljárás keretében megállapított, rendelkezésre álló előirányzatok erejéig kell megtéríteni.
   
      Kelt Brüsszelben, 2011. október 14-én.
      
         
            a Bizottság részéről
         
         Günther OETTINGER
         
            a Bizottság tagja
         
      
   
   
      (1)  COM(2010) 639 végleges.
   
      (2)  HL L 62., 2003.3.6., 1. o.
   
      (3)  HL L 8., 2001.1.12., 1. o.
   
      (4)  HL L 308., 2000.12.8., 26. o., az eljárási szabályzatának módosításáról szóló, 2001. november 29-i bizottsági határozattal (HL L 317., 2001.12.3., 1. o.) módosított változatában.